 ALEX KALAMA Na FARHIYA HUSSEIN  MAAFISA wanaoendeleza operesheni ya kufukua makaburi kwenye msitu wa Shakahola ili kutoa miili ya watu waliozikwa katika hali tatanishi wamepata miili 10 mnamo Jumanne. Inadaiwa walioangamia walikuwa wahanga waliokuwa waumini wa dhehebu la Good News International ambalo linadaiwa kuendesha mafunzo potovu ya kushawishi waumini wake kufunga hadi kufa kwa kisingizio cha kukutana na Yesu. Hata hivyo maiti hizo zimepatikana katika shamba linalodaiwa kumilikiwa na mhubiri tata Paul Mackenzie ambaye bado anazuiliwa huku uchunguzi ukiendelea. Katika taarifa ya kila siku kwa vyombo vya habari Jumanne mshirikishi wa Pwani Rhoda Onyancha amesema kufikia sasa idadi ya watu waliofariki kutokana na imani potovu ni 211. “Leo tumewaokoa watu watatu katika msitu huu wakiwa hali mbaya na wamekimbizwa katika hospitali kuu ya Malindi ili kupata matibabu ya dharura. Vilevile pia tumekamata watu wanne,” amesema Bi Onyancha. Idadi ya watu waliokamatwa tangu kuanza kwa operesheni hadi kufikia sasa imefika 31 . Hii ni baada ya watu wanne zaidi kukamatwa mnamo Jumanne. Bi Onyancha amesema idadi ya familia zinazotafuta jamaa zao waliopotea bado imesalia ile ya 610 huku idadi ya watu waliokutanishwa na jamaa zao ikisalia 14. Vilevile idadi ya watu waliookolewa tangu kuanza kwa operesheni hiyo hadi sasa imefikia watu 84. Aidha afisa huyo wa utawala amedokeza kwamba shughuli ya kuwatafuta manusura waliosalia katika msitu huo bado inaendelea katika eneo hilo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  